The Horoscope in Manifestation - Astrodienst Guest user u1337176224
25-Apr-2017, 19:04 UT/GMT Só val pryse van Vodacom se data | Netwerk24
Só val pryse van Vodacom se data
Deur Petrus Malherbe 01 April 2020 15:37
Vodacom se beloofde goedkoper datapryse tree op 1 April in werking.
Vodacom is Suid-Afrika se grootste sellulêre netwerk.Foto: Getty Images
Die diensverskaffer het die pryse van sommige databondels met tot 40% gesny.
’n Bondel van 50 MB wat vir 30 dae geldig is, is nou 40% goedkoper teen R12.
150 MB se data wat ook vir 30 dae geldig is, is nou 33% goedkoper teen R29.
Die prys van groter databondels het egter nie soveel gedaal nie.
Die gewilde 500 MB-bondel is net 21% goedkoper teen R79. Een gigagreep data kos nou R99, 34% goedkoper as verlede maand.
Die prysverlagings is deel van die ooreenkoms wat Vodacom met die Mededingingskommissie aangegaan het.
Die kommissie het in Desember bevind data in Suid-Afrika is te duur, en diensverskaffers is aangesê om iets daaromtrent te doen.
Vodacom, asook MTN, het daarna drastiese verlagings in die pryse van sekere databondels aangekondig.
Die kommissie het met Cell C en Telkom saamgestem dat hul data reeds goedkoop genoeg is en dat hul pryse nie verder verlaag hoef te word nie.
Vodacom bied ook afslag aan laerinkomstegroepe in spesifieke woonbuurte en dorpe. Die diensverskaffer het nie bekend gemaak watter woonbuurte of dorpe dit is nie.
Inwoners sal wel outomaties bykomende afslag kry op bondels wat deur Vodacom se ConnectU-platform gekoop word.
Intussen benodig verskeie opvoedkundige webwerwe ook van 1 April af geen data op die Vodacom-netwerk nie.
Toegang tot opvoedkundige platforms soos Wikipedia en Wiktionary is ook gratis as dit deur ConnectU besoek word.
Werksoekers kan ook op ConnectU portale besoek waar CV’s opgelaai en aansoek gedoen kan word vir werk.
Cell C het ook Woensdag aangekondig dat hy vanaf 1 Mei ’n sekere hoeveelheid data elke dag gratis aan sy vooruitbetaalde intekenare sal gee.
Cell C moet nog sê presies hoeveel data dit sal wees.
Spaar só data as jy van die huis af moet werk